คลังแนะลดดอกเบี้ยดันส่งออก
สมหมาย พอใจผลงานคลังทุกเรื่อง เตรียมแถลง 22 เม.ย. แนะใช้ยาแรงลดดอกเบี้ยรอบสองกระตุ้นการส่งออก
17 เม.ย. 2558

สมหมาย พอใจผลงานคลังทุกเรื่อง เตรียมแถลง 22 เม.ย. แนะใช้ยาแรงลดดอกเบี้ยรอบสองกระตุ้นการส่งออก
นายสมหมาย ภาษี รมว.คลัง เปิดเผยว่า กระทรวงการคลังจะแถลงผลงานในวันที่ 22 เม.ย.นี้ โดยพอใจกับผลงานที่ทำไปทุกเรื่อง เช่น เรื่องกองทุนหมู่บ้าน ซึ่งก็ถือเป็นเรื่องดี และคงไม่มีการออกมาตรการอะไรเพิ่มเติมอีก เพราะได้งัดทุกมาตรการออกมาใช้หมดแล้ว
สำหรับเรื่องที่ยังเป็นห่วง คือ ภาคการส่งออก แต่ก็เชื่อว่าทางกระทรวงพาณิชย์ได้ทำงานอย่างเต็มที่แล้ว ซึ่งเป็นไปตามภาวะเศรษฐกิจโลก ตามที่กองทุนการเงินระหว่างประเทศ หรือไอเอ็มเอฟ ยังคงปรับลดอัตราการขยายตัวของเศรษฐกิจโลกปีนี้ลง ซึ่งต้องกระทบต่อภาคการส่งออกไปด้วย
อย่างไรก็ตาม เห็นว่าในทางทฤษฎีการลดดอกเบี้ยจะช่วยทำให้ค่าเงินบาทอ่อนค่าลงได้ แต่ก็ถือเป็นการตัดสินใจของธนาคารแห่งประเทศไทย (ธปท.) และคณะกรรมการนโยบายการเงิน (กนง.)
รมว.คลัง กล่าวว่า การลดดอกเบี้ยของ กนง. ครั้งที่ผ่านมาที่ 0.25% ลงมาอยู่ที่ระดับ 1.75% นั้น ยังไม่มีผลกระตุ้นเศรษฐกิจเท่าที่ควร ควรต้องฉีดยาแรงอีก 45 วัน ลดอัตราดอกเบี้ยลงมาอีกเพื่อส่งสัญญาณภาวะดอกเบี้ยขาลง แต่ตัวเองในฐานะ รมว.คลัง คงไม่ชี้นำเรื่องการลดดอกเบี้ยว่าควรจะลดลงอีกเท่าไร
นายสมหมาย กล่าวต่อว่า นอกจากนี้จะมีการแถลงเปิดตัวบริษัทที่ยื่นขอจดทะเบียนประกอบธุรกิจนาโนไฟแนนซ์ที่ได้รับใบอนุญาตแล้ว 3 ราย ได้แก่ บริษัท เงินสดทันใจ บริษัท ไทยเอซ แคปปิตอล และบริษัท แมคคาเลกรุ๊พ
ด้าน นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า ขณะนี้ ธปท.ได้ส่งรายชื่อบริษัทที่ผ่านการตรวจสอบคุณสมบัติให้ได้รับใบอนุญาตประกอบธุรกิจนาโนไฟแนนซ์เพิ่มมาอีก 1 บริษัท รวมเป็น 4 บริษัท ซึ่งทาง สศค.กำลังเสนอรายชื่อให้ รมว.คลัง เห็นชอบ หากอนุมัติตามที่เสนอก็อาจจะมีการแถลงเปิดตัวทั้ง 4 บริษัท ในวันที่ 22 เม.ย.นี้